Liderul mişcării palestiniene Hamas, Ismail Haniyeh, a acuzat duminică Israelul că sabotează eforturile de mediere în vederea unui armistiţiu în Gaza asociat cu o eliberare a ostaticilor deţinuţi în teritoriul palestinian, transmite France Presse, potrivit Agerpres.
Haniyeh a afirmat într-un comunicat că premierul israelian, Benjamin Netanyahu, vrea să „inventeze justificări constante pentru a continua agresiunea, a extinde (...) conflictul şi a sabota eforturile mediatorilor şi ale diferitelor părţi”.
Reprezentanţi ai mediatorilor - Qatar, Egipt şi Statele Unite - se află la Cairo, unde o delegaţie a Hamas s-a deplasat sâmbătă şi duminică pentru discuţii suplimentare privind un armistiţiu.
Oferta mediatorilor, prezentată Hamas la sfârşitul lunii aprilie, prevede un armistiţiu temporar combinat cu eliberarea prizonierilor palestinieni deţinuţi de Israel în schimbul eliberării ostaticilor răpiţi în timpul atacului Hamas din 7 octombrie 2023, care a declanşat războiul.
Dar, cu câteva ore înainte de reluarea negocierilor de duminică de la Cairo, un oficial Hamas a declarat că mişcarea sa „nu va accepta în niciun caz un acord care nu prevede în mod explicit încetarea războiului”.
Hamas „rămâne dornică să ajungă la un acord cuprinzător”
Hamas a abordat discuţiile cu „seriozitate şi pozitivitate”, dar a pus sub semnul întrebării „sensul unui acord dacă primul rezultat nu este o încetare a focului”, a explicat Haniyeh, care se află la Doha.
El a adăugat că Hamas „rămâne dornică să ajungă la un acord cuprinzător”, „în etape”, „care să pună capăt agresiunii, să garanteze retragerea (Israelului) din Gaza şi să conducă la un acord serios privind schimbul” de ostatici deţinuţi în Gaza şi de prizonieri palestinieni.